《寿封君吴先生号味菜》
明代·罗钦顺

人物三吴旧，家声百代延。风流思季札，文采见通玄。

种德高槐在，鸣阴老鹤便。菜根新得味，春酒正开筵。

屋照晴川润，花迎綵服鲜。冰壶行玉果，银甲响鹍弦。

蓬岛云霞接，南山紫翠连。举觞公自乐，分席我无缘。

寿域知优入，官封看屡迁。正当难老日，还值太平年。

磊落钦高躅，殷勤寄短篇。莫论初甲子，从此更三千。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。